**ANÀLISI MUSICAL (Batxillerat)**

**Finalitat de l’assignatura**

L’anàlisi musical permet entendre la música en tota la seva dimensió i gaudir-ne en profunditat. L’objectiu de l’assignatura és comprendre per què el compositor va escriure un obra musical d’una manera determinada i no d’una altra, què pensava quan la va compondre i de quina manera les característiques estilístiques i històriques del seu temps el varen condicionar a l’hora de donar una forma concreta a l’obra.

Els elements de l’anàlisi musical són presents en l’ensenyament de la música des dels inicis, ja que, mitjançant l’observació i l’escolta atenta d’obres i fragments, l’anàlisi musical familiaritza els alumnes amb les característiques d’un llenguatge amb regles pròpies que, això no obstant, manté moltes similituds amb el llenguatge parlat i escrit. El batxillerat és el moment idoni per aprofundir en l’estudi de l’obra i les seves característiques, atès que l’estudi de l’anàlisi musical duu implícita la finalitat de la comprensió de la mateixa música, de l’obra en si: conèixer i reconèixer l’organització del llenguatge utilitzat (elements i procediments) i les característiques sonores que ens permeten situar l’obra en un context històric (ritme, melodia, harmonia, timbres, cadències, forma, etc.). Amb tot això, l’objectiu és dotar els alumnes d’unes eines que permetin la consolidació d’uns coneixements que ja han treballat en l’etapa de secundària.

Aquesta matèria desenvolupa destreses i capacitats bàsiques per a la comprensió i el gaudi de la música i de l’art en general: permet millorar la concentració, la memòria, l’atenció, l’oïda interna i la curiositat mitjançant un contacte directe amb els processos compositius i els processos creatius dels compositors.

L’estudi d’aquesta matèria es basa fonamentalment en la dimensió auditiva i no únicament en la feina amb la partitura. La partitura és la guia en la qual es reflecteix la representació del procés sonor, encara que a vegades no resulta del tot perfecta, atesa la impossibilitat de plasmar en un paper tot el que el compositor vol transmetre a l’oient. El més important és el que l’oient escolta i no pas el que hi ha escrit a la partitura. Una de les aspiracions dels músics és veure amb l’oïda i escoltar

amb els ulls per ser capaços d’entendre com està composta una partitura, com sona i com s’ha escrit, i, si és el cas, per poder-la transcriure.

Finalment, és important remarcar la referència que, en el moment d’estudiar les formes històriques, el professor ha de fer a obres i compositors de les Illes Balears que destaquin en el panorama històric.

**Estructura del currículum**

La matèria està estructurada en dos cursos. Per a ambdós cursos, es proposen deu objectius comuns que contribueixen a desenvolupar capacitats de percepció, comprensió i valoració de l’obra musical.

L’assignatura impartida al primer curs, anàlisi musical I, de caràcter generalista, s’estructura en tres blocs: “Iniciació als elements analítics”, “La forma musical” i “Les formes històriques”. Amb aquests blocs es pretén que els alumnes adquireixin una formació mínima per escoltar la música amb criteris sòlids i utilitzin les eines necessàries per comprendre-la.

L’assignatura corresponent al segon curs, anàlisi musical II, comprèn el coneixement de les diferents estructures que els compositors han utilitzat al llarg de la història i que han generat les denominades *formes tipus* o *formes històriques*. Aprofundeix en l’anàlisi de les formes i en els aspectes més característic de cadascun dels estils de la tradició musical occidental, i s’hi incorporen referències a la música tradicional de les Illes Balears, a músiques urbanes o a la música de cultures no occidentals. S’estructura en dotze blocs, el primer dels quals, “Comú”, es configura com un bloc de continguts comuns a l’estudi dels períodes de la història de la música i de les seves formes característiques.

**Orientacions metodològiques**

Els alumnes han d’adquirir els coneixements principalment mitjançant activitats en les quals participin directament, a fi que prenguin consciència del seu propi procés d’aprenentatge. D’aquesta manera s’afavoreix una actitud reflexiva, crítica i investigadora, l’interès pel coneixement, l’autonomia personal, la valoració de l’esforç personal com a mitjà per aconseguir els objectius proposats i la satisfacció pel treball ben fet. L’alumne, a més, manté una actitud oberta i receptiva cap als canvis que el progrés i la tecnologia aporten. Per tant, els principis orientadors de la nostra pràctica educativa es basen en una metodologia activa, engrescadora, que atengui la diversitat dels alumnes.

Les situacions d’aprenentatge han de partir directament de la realitat. La pràctica (auditiva i analítica) ha de dominar sobre la teoria, a fi que, sempre que sigui possible, la porta de l’aula de música romangui oberta a fi que els alumnes puguin aprofitar les ofertes que es troben fora de l’aula i del centre (concerts, teatres, etc.) i que, alhora, persones, entitats, organismes, etc. procedents de l’exterior tenguin l’oportunitat d’entrar a l’aula i enriquir el procés maduratiu dels alumnes. Per aquest motiu, l’aula de música requereix uns recursos, materials i espais específics. Ha de ser espaiosa i és convenient que disposi d’un mobiliari adequat que permeti agrupaments diversos, segons l’activitat proposada, en lloc de taules i cadires que condicionen l’ús de l’espai.

Pel que fa als materials, es requereix una pissarra pautada; partitures, musicogrames, textos (literaris, lletres de cançons, etc.), làmines (d’èpoques, corrents, estils, autors, etc.) i mapes temporals (eix cronològic); vídeos i DVD de concerts, òperes, recitals, pel·lícules, etc.; ordinador amb connexió a Internet, reproductor de música, pissarra digital, projector, taula de mescles, etc. per poder accedir a la utilització de les tecnologies de la informació i la comunicació, tan importants en la societat d’avui.

Els espais, temps i agrupaments han de ser flexibles. Com ja s’ha comentat abans, l’aula ha de permetre agrupaments diversos depenent de l’activitat que s’hi vol dur a terme, segons que es tracti d’una feina individual, col·lectiva o cooperativa.

La manera de fer feina a l’aula duu a considerar diferents camins o recursos per fer front a la diversitat que s’hi pot trobar. Per aquest motiu, és indispensable considerar els diversos tractaments disciplinaris que es poden aplicar. S’han de treballar conjuntament la transdisciplinarietat i la interdisciplinarietat, ja que l’una i l’altra ajuden a consolidar aprenentatges compartits per diverses disciplines i a assimilar uns coneixements i unes destreses aplicables a la realitat quotidiana. El fet d’integrar diferents aprenentatges a les diferents àrees contribueix a l’adquisició de competències.

Els alumnes han de participar en el procés d’avaluació en tot moment (autoavaluació, coavaluació). Des de l’inici han de saber, mitjançant rúbriques, quins són els criteris d’avaluació i els estàndards avaluables del seu aprenentatge, a fi de millorar la seva capacitat per jutjar la feina pròpia i la dels companys, així com la seva capacitat per detectar i solucionar problemes autònomament.

Professor i alumne han de dur a terme una avaluació inicial que informi del punt de partida; una avaluació del procés que tengui en compte els progressos en l’assoliment de competències i la consecució d’objectius, i una avaluació final global que permeti comprovar el desenvolupament de les competències a partir de situacions o problemes als quals els alumnes han de ser capaços de donar resposta aplicant-hi els coneixements apresos.

Durant el procés d’aprenentatge, el docent ha de canviar les estratègies metodològiques i adaptar-les al ritme d’aprenentatge del grup si detecta que els alumnes no aconsegueixen assolir els objectius proposats i exigits en els estàndards.

Encara que el batxillerat no sigui un ensenyament obligatori, tota la comunitat educativa ha de participar en el procés d’ensenyament-aprenentatge dels alumnes. Ha de ser una responsabilitat compartida, d’aquí la importància de la col·laboració de les famílies en el procés d’aprenentatge dels seus fills. Aquesta col·laboració s’ha de concretar tant en la participació en el progrés evolutiu que els alumnes fan en l’assignatura com en l’assistència a les activitats que els mateixos alumnes duguin a terme dins o fora del centre (exposició de projectes, concerts, etc.).

**Contribució de l’assignatura al desenvolupament de les competències**

*Comunicació lingüística*

L’adquisició i la utilització d’un vocabulari musical, amb la terminologia adequada, permeten als alumnes expressar amb propietat les seves idees referents a l’anàlisi d’una obra musical a partir de l’audició o de la partitura. D’altra banda, la relació contínua entre música i paraula i la consegüent unió entre els dos elements en les obres musicals permeten la interacció entre els dos llenguatges, el musical i el parlat, a partir dels components que formen l’obra.

*Competència matemàtica i competències bàsiques en ciència i tecnologia*

L’anàlisi musical contribueix a aquesta competència pel fet de treballar el sentit de la proporcionalitat mitjançat l’aprofundiment en les normes que regeixen el llenguatge escrit i auditiu, ja tractats durant tota l’etapa de l’educació secundària en l’àrea de música. Igualment, des d’aquesta assignatura es desenvolupa la capacitat de resoldre problemes a partir del plantejament de projectes, individuals o col·lectius, que impliquen l’anàlisi, l’elaboració de crítiques basades en la reflexió, l’extracció de conclusions i l’elaboració de propostes de resolució.

*Competència digital*

La competència digital exigeix l’ús habitual i més profund de les tecnologies com a eina de feina individual i compartit. L’ús d’aquests recursos tecnològics en el camp de la música possibilita conèixer i dominar el maquinari i el programari musical, relacionats entre altres amb la producció de missatges musicals, audiovisuals i multimèdia. A més, l’obtenció d’informació musical i la possibilitat actual d’accedir a qualsevol lloc del món de manera virtual permeten als alumnes ampliar els seus coneixements i fer projectes o estudis que no serien possibles sense aquesta eina. També mereix una consideració especial saber valorar de forma crítica i reflexiva l’abundant informació disponible en el món virtual, l’interès per utilitzar-la com a mitjà de comunicació i, finalment, la sensibilitat per fer-ne un ús responsable i segur.

*Aprendre a aprendre*

L’anàlisi d’una audició musical requereix una escolta reiterada i profunda d’una obra per poder arribar a conèixer-la i reconèixer-la i per identificar-hi els elements que la componen. Amb l’anàlisi musical, els alumnes prenen consciència de les seves pròpies capacitats i mancances, utilitzen diferents estratègies i gestionen els seus processos d’aprenentatge. L’anàlisi de les obres escoltades presenta un resultat observable a curt o llarg termini, així com la planificació i la realització de projectes de recerca d’un tema donat i l’habilitat per fer una crítica correcta emprant la terminologia adequada.

*Competències socials i cíviques*

El fet d’estar oberts a manifestacions musicals diverses potencia el desenvolupament dels valors bàsics per a la convivència: la tolerància, el respecte cap a un mateix i cap als altres, la iniciativa personal, l’acceptació i la valoració de la resta de companys, la cooperació en feines cooperatives i/o col·laboratives i les habilitats per resoldre conflictes. La presa de contacte amb una varietat de músiques àmplia, tant del passat com del present, afavoreix la comprensió de diferents cultures i la valoració de les aportacions que han fet al progrés de la humanitat i, amb això, la valoració d’altres cultures i el respecte vers aquestes, així com el coneixement i la valoració dels trets de la societat pròpia.

*Sentit d’iniciativa i esperit emprenedor*

L’anàlisi d’una composició requereix una planificació prèvia i la presa de decisions per obtenir els resultats esperats. Amb relació al lideratge de projectes, calen persones amb capacitat d’anàlisi i planificació, que sàpiguen comunicar, negociar, avaluar i autoavaluar-se i, a partir d’aquí, continuar en la línia marcada o cercar una solució alternativa al problema. D’aquesta manera es desenvolupen la confiança en un mateix, l’empatia, l’esperit de superació, les habilitats per al diàleg i la cooperació, l’organització del temps i les tasques, la capacitat d’afirmar i defensar drets o d’assumir riscs.

*Consciència i expressions culturals*

L’estudi de la música de diverses èpoques i cultures suposa un coneixement de les persones i les societats que les varen crear i de les seves formes de pensament, que aporten elements de reflexió en relació amb l’estètica, la moda i el gust, així com en relació amb l’important paper que han jugat i juguen actualment.

Les activitats relacionades amb l’audició i l’anàlisi permeten als alumnes no únicament apreciar i valorar críticament manifestacions culturals de diferents cultures, èpoques, gèneres i estils, sinó també relacionar i ubicar aquestes manifestacions amb el propi context sociocultural i artístic, inclòs el de les Illes Balears.

**Objectius específics**

1. Percebre, a través de l’audició, tant per mitjans convencionals com amb l’ús de les tecnologies, els elements i procediments que configuren una obra musical i captar la diversitat de recursos i matisos que conté.

2. Comprendre l’organització del discurs musical i observar els diferents elements i procediments que donen lloc a l’estructuració de l’obra: parts, seccions, materials, textures, harmonies, melodia, ritme, timbre, processos de creixement i decreixement, de tensió, punts culminants, cadències, etc.

3. Conèixer les principals formes musicals històriques, o formes tipus, i com han evolucionat; relacionar-les i comprendre que el llenguatge musical, com la resta de llenguatges, té unes normes que varien a través del temps i rep influències diverses que fan que es transformi.

4. Reconèixer les característiques dels principals estils musicals: l’harmonia, la melodia, la textura, el ritme, la instrumentació, l’ornamentació, etc.; ser capaç de detectar alguna d’aquestes característiques en obres que pertanyen a èpoques o estils diferents com a herència del passat.

5. Comprendre la relació entre música i text en obres vocals o vocals i instrumentals en les diferents èpoques històriques.

6. Adquirir un lèxic i una terminologia adequats per expressar i descriure, de forma oral i escrita, els processos analítics associats a l’estudi d’obres i estils musicals, així com els processos musicals, atenent no únicament el component objectiu de la música, sinó també el subjectiu, el que l’oient percep.

7. Comprendre les diferències i les relacions entre obres rellevants corresponents a diferents èpoques, estils i compositors, a fi d’aprendre’n els referents sonors per mitjà de l’escolta.

8. Conèixer les músiques d’altres cultures, les característiques que presenten i les sensacions que provoquen, i comprendre la influència que han tingut en la música occidental al llarg de la història.

9. Utilitzar el sentit crític per valorar la qualitat en les obres de diferents èpoques, estils i gèneres basant-se en la percepció dels elements o procediments constructius i jutjant amb criteri, i argumentar i exposar les opinions amb precisió terminològica.

10. Obtenir informació de diverses fonts de consulta, incloses les que ofereixen les tecnologies de la informació i la comunicació, per aprofundir en el coneixement de la música.

**Continguts, criteris d’avaluació i estàndards d’aprenentatge avaluables**

**Anàlisi musical I**

|  |
| --- |
| **BLOC 1. INICIACIÓ ALS ELEMENTS ANALÍTICS** |
| **Continguts** |
| Consolidació de les capacitats de percepció dels elements que intervenen en l’estructura d’una obra musical (melòdics, rítmics, tímbrics i d’harmonia i textura) en diferents agrupacions vocals i instrumentals.Comprensió de les característiques sonores d’obres de diferents èpoques, estils, gèneres i cultures de la literatura musical.Diferenciació entre la vivència de la música enregistrada o en viu: variació de sensacions, interacció intèrpret-públic, diferent funció social de la música, etc., en concerts i activitats musicals. Assimilació dels processos de tensió i distensió, punts culminants, ponts, equilibri, relació entre les seccions, etc., i capacitat d’identificar-los llegint la partitura.Coneixement i valoració de les diferents perspectives analítiques, les quals contribueixen a enriquir la comprensió de la música.Disposició a mantenir una actitud de bons hàbits d’escolta i respecte cap als altres durant la interpretació i/o l’audició musicals. |
| **Criteris d’avaluació / *Estàndards d’aprenentatge avaluables*** |
| 1. Reconèixer els elements que intervenen en l’estructura d’una obra musical en diferents agrupacions vocals i instrumentals.*1.1. Reconeix i explica la manera com està construïda una obra i entén la relació entre l’estructura i els elements i procediments utilitzats.*2. Distingir, en l’audició d’una obra de qualsevol estil, les diferents veus i/o els diferents instruments que hi intervenen.*2.1. Distingeix el timbre dels diferents instruments i veus, qualsevol que sigui la manera com apareixen combinats.*3. Reconèixer la textura d’una obra o d’un fragment escoltat i explicar-ne les característiques d’una manera clara i precisa, utilitzant o no la partitura.*3.1. Reconeix i descriu els diversos plans sonors i utilitza la terminologia adequada.**3.2. Explica les característiques de les diferents textures i les distingeix en la partitura i en l’audició.*4. Identificar processos de tensió i distensió, així com el punt culminant, en una obra escoltada prèviament i determinar els procediments utilitzats.*4.1. Percep els procediments de tensió/distensió utilitzats pel compositor i els identifica en la partitura.*5. Consolidar els bons hàbits d’escolta i de respecte cap als altres durant la interpretació de música.*5.1. Manté uns hàbits correctes d’escolta i respecte cap als altres durant la interpretació de la música.* |
| **BLOC 2. LA FORMA MUSICAL** |
| **Continguts** |
| La forma musical. Percepció de la forma musical. Comprensió de l’organització estructural dels materials musicals i utilització de les diferents maneres de representar-la gràficament per reflectir de manera esquemàtica les parts, seccions i subseccions en les quals es pot dividir una obra musical.Elaboració i lectura de crítiques de les obres escoltades, atenent especialment les impressions produïdes per l’obra i utilitzant diferents fonts d’informació.Procediments generadors de forma (la repetició, el contrast, l’elaboració de materials, la variació i la transformació, la coherència, etc.).Estudi de la forma musical a diferents escales (macroforma, mesoforma i microforma) i l’aplicació que se’n fa a diversos nivells. |
| **Criteris d’avaluació / *Estàndards d’aprenentatge avaluables*** |
| 1. A partir de l’audició d’una obra de qualsevol estil, reconèixer-ne la forma, determinar si es correspon o no amb una forma tipus i saber explicar-la amb una terminologia precisa, amb partitura o sense.*1.1. Comprèn i descriu el que és la forma tipus o forma històrica.**1.2. Descriu la forma de l’obra utilitzant un llenguatge precís i adequat.**1.3. Analitza una obra i reflecteix esquemàticament les parts, seccions i subseccions en les quals es pot dividir.**1.4. Reconeix els procediments generadors de forma (repetició, contrast, elaboració de materials, coherència).* 2. Fer una crítica o comentari d’un concert o d’una audició, complementant allò que s’ha escoltat i treballat a classe amb aportacions personals i documentació cercada pels mateixos alumnes.*2.1. Elabora comentaris escrits o orals sobre audicions amb esperit crític i utilitzant una terminologia adequada.**2.2. Consulta les fonts d’informació adequades per elaborar els comentaris.* |
| **BLOC 3. LES FORMES HISTÒRIQUES** |
| **Continguts** |
| Comprensió de les característiques sonores d’obres de diferents èpoques, estils, gèneres i cultures de la literatura musical, així com de la relació que tenen amb el context estilístic, històric i sociològic en què es varen escriure.Estudi de les principals formes tipus des de la música medieval fins els nostres dies.La música amb text. Diferents tractaments i enfocaments històrics de la relació entre paraula i música.Elaboració d’una argumentació racional per exposar els seus judicis personals. Desenvolupament d’una explicació fonamental, raonada i sentida. |
| **Criteris d’avaluació / *Estàndards d’aprenentatge avaluables*** |
| 1. Escolta obres de característiques o estils diferents i reconeix les diferències i/o relacions que hi ha entre elles.*1.1. Identifica aspectes característics de la música, tals com l’estructura, les característiques harmòniques, rítmiques, tímbriques, etc., i la diferència que hi ha entre ells.**1.2. Distingeix, a partir de les característiques compositives, formals i estètiques que presenta, la pertinença d’una obra a una època o a un estil determinats.**1.3. Assimila allò que ha estudiat i troba informació adequada per desenvolupar una explicació fonamentada, raonada i sentida de les obres analitzades.*2. Comentar oralment o per escrit la relació entre música i text en obres d’èpoques i estils diferents.*2.1. Comprèn i explica la manera com el compositor ha tractat el text: si ha estat descriptiu, si és únicament una excusa, si el poema o text de partida determina la forma, si el punt culminant coincideix amb paraules especials, etc.**2.2. Utilitza arguments i raonaments coherents.* |

**Anàlisi musical II**

|  |
| --- |
| **BLOC 1. COMÚ** |
| **Continguts** |
| Adquisició d’hàbits d’escolta i respecte cap als altres durant la interpretació i/o l’audició d’obres musicals.Expressió escrita de les impressions produïdes per l’audició d’obres i valoració de les característiques constructives.Elaboració de treballs, individuals o en grup, d’anàlisi i contextualització d’obres musicals.Estudi analític de les característiques sonores i estilístiques (acords, procediments harmònics, cadències, ornamentació, sonoritats, etc.), formes i gèneres dels principals períodes de la història de la música.Principals compositors de cada època històrica i les seves tècniques compositives, inclosos els compositors de les Illes Balears. |
| **Criteris d’avaluació / *Estàndards d’aprenentatge avaluables*** |
| 1. A partir de l’audició d’una obra, reconèixer-ne la forma (a escala gran, mitjana i petita) i saber explicar-la amb termes precisos. *1.1. Comprèn la manera com està construïda una obra i explica, amb un llenguatge concret i adequat, la relació entre l’estructura i els elements i procediments utilitzats.**1.2. Manté uns hàbits correctes d’escolta i de respecte cap als altres durant la interpretació de la música.*2. Reconèixer, mitjançant l’audició i la partitura, l’estil d’una obra i les característiques tímbriques, melòdiques, harmòniques, formals, etc. que presenta.*2.1. Identifica els diferents estils i determina el que els és propi des dels diferents punts de vista (formal, harmònic, melòdic, rítmic, etc.).**2.2. Contextualitza l’obra en el moment històric i/o estilístic al qual pertany.*3. Identificar auditivament els principals procediments generadors de forma que utilitza l’autor en cada obra.*3.1. Reconeix i descriu, a partir de l’audició, els procediments utilitzats pel compositor que són articuladors de l’estructura de l’obra.* 4. Fer la crítica d’un concert o d’una audició, complementant el que s’ha escoltat i treballat a classe amb aportacions personals i documentació cercada pels mateixos alumnes.*4.1. Elabora comentaris escrits o orals sobre concerts en viu o audicions amb esperit crític i utilitzant una terminologia adequada.**4.2. Expressa de forma precisa les impressions i els sentiments produïts per les obres escoltades.**4.3. Consulta les fonts d’informació adequades per elaborar els comentaris.*5. Escoltar obres de característiques o estils diversos i reconèixer les diferències i/o relacions que hi ha entre elles.*5.1. Identifica i descriu aspectes característics dels diversos estils musicals i la diferència que hi ha entre ells.**5.2. Estableix paral·lelismes entre obres diferents.*6. Comentar oralment o per escrit la relació entre música i text en obres de diferents èpoques i estils.*6.1. Comprèn i explica el tractament que el compositor ha donat al text.*7. Elaborar treballs de recerca, individuals o en grup, sobre l’anàlisi i la contextualització estilística d’obres musicals.*7.1. Transmet seguretat i certesa en la comunicació d’idees i mostra un domini del tema de recerca.**7.2. Selecciona correctament els temes objecte de recerca, estableix prioritats i és capaç de superar amb creativitat els obstacles que van sorgint.**7.3. Pren les decisions d’acord amb la seva responsabilitat en un treball en grup.* *7.4. Reflexiona sobre el procés de recerca, elabora conclusions sobre el procediment establert, el repartiment de les tasques, les conclusions obtingudes i una possible continuació de la recerca, i fa explícites les seves impressions personals sobre l’experiència.* |
| **BLOC 2. LA MÚSICA MEDIEVAL** |
| **Continguts** |
| Característiques sonores i estilístiques del cant gregorià, els cants litúrgics, la música profana i la polifonia de l’*ars antiqua* i l’*ars nova.*Formes i gèneres de l’edat mitjana.Els modes eclesiàstics: característiques. |
| **Criteris d’avaluació / *Estàndards d’aprenentatge avaluables*** |
| 1. Comentar l’audició d’una obra de l’edat mitjana utilitzant una terminologia adequada.*1.1. Reconeix i descriu les característiques sonores i estilístiques de la música medieval.**1.2. Distingeix les formes i els gèneres del cant gregorià i d’altres cants litúrgics, la música profana, la polifonia, l’*ars antiqua *i l’*ars nova*.**1.3. Analitza obres de la música de l’edat mitjana aplicant els coneixements adquirits.* |
| **BLOC 3. EL RENAIXEMENT** |
| **Continguts** |
| Característiques sonores i estilístiques de la música del Renaixement.Formes, escoles i gèneres de la música renaixentista. |
| **Criteris d’avaluació / *Estàndards d’aprenentatge avaluables*** |
| 1. Comentar l’audició d’una obra del Renaixement utilitzant la terminologia adequada.*1.1. Reconeix i descriu les característiques sonores i estilístiques de la música renaixentista.**1.2. Distingeix les formes, els gèneres i les escoles del Renaixement.**1.3. Analitza obres de la música del Renaixement aplicant els coneixements adquirits.**1.4. Reconeix i descriu els trets propis d’una obra del Renaixement.* |
| **BLOC 4. EL BARROC** |
| **Continguts** |
| Característiques sonores i estilístiques de la música vocal i instrumental barroca.Formes i gèneres de la música vocal instrumental barroca. |
| **Criteris d’avaluació / *Estàndards d’aprenentatge avaluables*** |
| 1. Comentar l’audició d’una obra del barroc utilitzant la terminologia adequada.*1.1. Reconeix i descriu les característiques sonores i estilístiques de la música barroca.**1.2. Distingeix les formes i els gèneres del barroc.**1.3. Analitza obres de la música del barroc aplicant els coneixements adquirits.**1.4. Reconeix i anomena els trets propis d’una obra del barroc.* |
| **BLOC 5. L’ESTIL GALANT I EL CLASSICISME** |
| **Continguts** |
| Característiques sonores i estilístiques de l’estil galant i del classicisme.Formes i gèneres de la música vocal i religiosa de l’estil galant i del classicisme.Formes i gèneres de la música instrumental de l’estil galant i del classicisme.La transició al classicisme, el classicisme vienès. |
| **Criteris d’avaluació / *Estàndards d’aprenentatge avaluables*** |
| 1. Comentar l’audició d’una obra de l’estil galant o del classicisme utilitzant una terminologia adequada.*1.1. Reconeix i descriu les característiques sonores i estilístiques de la música de l’estil galant i del classicisme.**1.2. Distingeix les formes i els gèneres d’aquests estils.**1.3. Analitza obres de la música de l’estil galant i del classicisme aplicant els coneixements adquirits.* |
| **BLOC 6. EL ROMANTICISME** |
| **Continguts** |
| Característiques sonores i estilístiques de la música romàntica.Formes i gèneres de la música romàntica.Nou tractament de l’orquestra i de l’ús del timbre orquestral. |
| **Criteris d’avaluació / *Estàndards d’aprenentatge avaluables*** |
| 1. Comentar l’audició d’una obra del Romanticisme utilitzant una terminologia adequada.*1.1. Reconeix i descriu les característiques sonores i estilístiques de la música romàntica.**1.2. Distingeix les formes i els gèneres del Romanticisme.**1.3. Analitza obres de la música del Romanticisme aplicant els coneixements adquirits.*  |
| **BLOC 7. EL POSTROMANTICISME I ELS NACIONALISMES** |
| **Continguts** |
| Característiques sonores i estilístiques de la música postromàntica.Formes i gèneres de la música postromàntica.Característiques sonores, formes i gèneres de les diferents escoles nacionalistes.Tractament de l’orquestra i ús del timbre orquestral. |
| **Criteris d’avaluació / *Estàndards d’aprenentatge avaluables*** |
| 1. Comentar l’audició d’una obra d’aquests períodes utilitzant una terminologia adequada.*1.1. Reconeix i descriu les característiques sonores i estilístiques de la música postromàntica.**1.2. Distingeix les formes i els gèneres del postromanticisme i els nacionalismes.**1.3. Analitza obres de la música del postromanticisme i de les escoles nacionals aplicant els coneixements adquirits.*  |
| **BLOC 8. L’IMPRESSIONISME** |
| **Continguts** |
| Característiques sonores i estilístiques, formes i gèneres de la música impressionista.Tècniques compositives.Tractament de l’orquestra i ús del timbre orquestral. |
| **Criteris d’avaluació / *Estàndards d’aprenentatge avaluables*** |
| 1. Comentar l’audició d’una obra de l’impressionisme utilitzant la terminologia adequada.*1.1. Reconeix i descriu les característiques sonores i estilístiques de la música impressionista.**1.2. Distingeix les formes i els gèneres de la música impressionista.**1.3. Analitza obres de la música de l’impressionisme aplicant els coneixements adquirits.**1.4. Percep característiques sonores pròpies de la música d’altres cultures.**1.5. Investiga sobre els principals compositors d’aquest període i les seves tècniques compositives.* |
| **BLOC 9. LA MÚSICA DEL SEGLE XX** |
| **Continguts** |
| Principals sistemes musicals i compositors més importants: dodecafonisme, serialisme, música aleatòria, atonalisme, etc.Nou concepte del tempo i el timbre.El ritme. |
| **Criteris d’avaluació / *Estàndards d’aprenentatge avaluables*** |
| 1. Comentar l’audició d’una obra del segle XX utilitzant una terminologia adequada.*1.1. Reconeix i descriu les característiques sonores i estilístiques de la música del segle XX.**1.2. Distingeix les formes i els gèneres de la música produïda a partir del segle XX.**1.3. Percep les característiques sonores pròpies de la música d’altres cultures i/o gèneres musicals.**1.4. Analitza obres de la música del segle XX aplicant els coneixements adquirits.**1.5. Investiga sobre els principals moviments i els compositors més importants d’aquest període i de principi del segle XXI.* |
| **BLOC 10. LA MÚSICA ELECTROACÚSTICA** |
| **Continguts** |
| La música electroacústica i la música electrònica: estudi des dels orígens i evolució. Nous instruments i noves sonoritats.Música pura i música mixta. |
| **Criteris d’avaluació / *Estàndards d’aprenentatge avaluables*** |
| 1. Comentar obres de música electroacústica.*1.1. Reconeix i descriu els orígens i l’evolució de la música electroacústica.**1.2. Coneix i explica les noves grafies i els nous instruments sorgits per a aquesta nova música.**1.3. Analitza obres de música electroacústica aplicant els coneixements adquirits.**1.4. Investiga sobre els principals compositors d’aquest gènere musical.* |
| **BLOC 11. EL JAZZ. LA MÚSICA URBANA: POP I ROCK. EL FLAMENC. LA MÚSICA A LES ILLES BALEARS** |
| **Continguts** |
| El jazz: estudi dels orígens i evolució. Anàlisi musical i sociològica.La música urbana: pop, rock, etc. Anàlisi musical i sociològica.La música a les Illes Balears, principals compositors. |
| **Criteris d’avaluació / *Estàndards d’aprenentatge avaluables*** |
| 1. Distingir les característiques del jazz, la música urbana (pop, rock), el flamenc i la música pròpia de les Illes Balears.*1.1. Distingeix els diferents estils a través de l’audició.**1.2. Analitza les característiques musicals i sociològiques del jazz, la música urbana (pop, rock) i el flamenc.**1.3. Investiga sobre els principals compositors, cantants i/o grups d’aquests gèneres de música.*2. Reconèixer i valorar les aportacions i les influències mútues entre gèneres i estils.*2.1. Distingeix les aportacions i les influències mútues entre gèneres.* |
| **BLOC 12. LES MÚSIQUES NO OCCIDENTALS** |
| **Continguts** |
| Les músiques no occidentals: apropament a la música tradicional d’altres cultures. Tractament del tempo, el ritme, els sistemes d’afinació, les escales, la finalitat o la manera de ser de la música i la influència en els compositors occidentals. |
| **Criteris d’avaluació / *Estàndards d’aprenentatge avaluables*** |
| 1. Determinar les característiques essencials d’obres d’altres cultures no occidentals.*1.1. Detecta les peculiaritats del tempo, el ritme, els sistemes d’afinació, les escales i els modes de la música no occidental.**1.2. Mostra interès per les característiques sonores peculiars de la música d’altres cultures.* 2. Detectar en obres de compositors occidentals la influència de la música d’altres cultures.*2.1. Percep característiques sonores pròpies de la música no occidental en compositors occidentals.* |